《蚕妇叹》
宋代·钱时

蚕妇拂蚕叶如缕，爱之何啻珠玉比。呼奴勤向帐前看，夜卧靡宁三四起。

未必便能丝挂体，眷焉于怀有真喜。人人办得此时心，推而广之岂不美。

以此事君定忠臣，以此事父定孝子。以此事夫定贤妇，一念真成转枢耳。

嗟哉世人胡不然，三纲茫茫不如蚕一纸。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。